
ACORD 172/2008, DE 29 D’OCTUBRE, DEL PLE DEL CONSELL DE L’AUDIOVISUAL DE CATALUNYA

Ref. Exp. Adaptacions específiques de música cantada en català. Any 2008 (Freqüències provisionals).

1. L’Acord 295/2007, de 19 de desembre, pel qual s’aprova la Instrucció general del Consell de l’Audiovisual de Catalunya sobre la presència de la llengua i la cultura catalanes i de l’aranès en els mitjans de comunicació audiovisual, reprodueix les obligacions en relació amb la normalització i el foment de l’ús de la llengua i la cultura catalanes i de l’aranès en els mitjans de comunicació audiovisual que s’estableixen de manera explícita a la Llei 1/1998, de 7 de gener, de política lingüística, i a la Llei 22/2005, de 29 de desembre, de la comunicació audiovisual de Catalunya. A més d’aquestes obligacions, la referida Instrucció general preveu per als prestadors de serveis de ràdio de gestió privada amb una programació inicial superior al 75%, i que no estiguin especialitzats en música clàssica, la possibilitat de gaudir d’adaptacions específiques pel que fa a l’emissió de música cantada en català.

2. En efecte, l’apartat 2 de l’article 6 de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisual recull l’obligació prevista en l’apartat 5 de l’article 26 de la Llei de política lingüística relativa a que els prestadors de serveis de ràdio de gestió privada han de garantir que en la programació de música cantada hi hagi una presència adequada de cançons produïdes per artistes catalans i que, com a mínim, el 25% siguin interpretades en llengua catalana o en aranès.

Tenint en compte aquesta obligació, i pel que fa als prestadors de serveis de ràdio de gestió privada amb programació especialitzada en música en un 75% del total de la seva programació, la Instrucció general permet, en l’apartat 3 de l’article 6, la possibilitat per part d’aquests prestadors de gaudir d’adaptacions específiques en relació amb l’obligació del 25% d’emissió de música cantada en català o en aranès.   

3. Davant la possibilitat de sol·licitar adaptacions específiques, la societat Ens de Comunicacions, SL, ha tramès durant el mes d’abril de 2008 la sol·licitud corresponent, a l’efecte, si s’escau, d’obtenir les adaptacions específiques esmentades.

4. No obstant l’anterior, i com a pas previ per avaluar la procedència de les adaptacions específiques, el Consell de l’Audiovisual ha realitzat la comprovació de l’existència de documentació relativa a la titularitat de les freqüències per les quals es sol·liciten les adaptacions específiques. En aquest sentit, no consta a aquest Consell l’existència de documentació acreditativa de la titularitat definitiva per part de la societat Ens de Comunicacions, SL de la freqüència 105.0 MHz de La Seu d’Urgell.

Davant d’aquesta circumstància el Consell sol·licità a la societat Ens de Comunicacions, SL l’aportació de la documentació acreditativa de la titularitat de la freqüència 105.0 MHz de La Seu d’Urgell. En aquest sentit, cal manifestar que aquest organisme no ha rebut cap tipus de documentació, i, per tant, no s’ha acreditat l’existència del títol habilitant corresponent per a la prestació del servei de radiodifusió sonora. 

En conseqüència, aquest fet ha de comportar la desestimació de la sol·licitud presentada, atès que, d’acord amb l’article 2 de la Instrucció general del Consell sobre la presència de la llengua i la cultura catalanes i de l’aranès en els mitjans de comunicació audiovisual, és requisit imprescindible per a l’aplicació de la referida Instrucció general que els prestadors de serveis de comunicació audiovisual disposin dels títols habilitants corresponents.       

Per tot l’exposat, d’acord amb la lletra e) de l’article 10 de la Llei 2/2000, de 4 de maig, del Consell de l’Audiovisual de Catalunya, la lletra f) de l’article 115 de la Llei 22/2005, de 29 de desembre, de la comunicació audiovisual de Catalunya i l’apartat 3 de l’article 6 de la Instrucció general sobre la presència de la llengua i la cultura catalanes i de l’aranès en els mitjans de comunicació audiovisual, el Ple del Consell de l’Audiovisual de Catalunya, ha adoptat els següents,

ACORDS 

1. Desestimar la sol·licitud d’adaptació específica pel que fa a l’emissió de música cantada en català que ha efectuat la societat Ens de Comunicacions, SL per a la freqüència 105.0 MHz de La Seu d’Urgell, atès que la referida societat no disposa del títol habilitant corresponent per a la gestió d’aquesta freqüència.
2. Notificar aquest acord a les persones interessades.

Barcelona, 29 d’octubre de 2008

Josep M. Carbonell i Abelló



Santiago Ramentol i Massana

President





Conseller secretari

